ഇന്ത്യാ - ഓസ്ട്രേലിയ ടെസ്റ്റ് പരമ്പരയിലെ ആദ്യ മത്സരത്തിന് നാളെ അഡ്ലെയ്ഡിൽ തുടക്കമാകാനിരിക്കെ എല്ലാ കണ്ണുകളും ഇന്ത്യൻ നായകൻ വിരാട് കോലിയിലാണ് . കോലിയുടെ നെറ്റ്സിലെ പരിശീലനം പോലും ആഘോഷമാക്കുകയാണ് ക്രിക്കറ്റ് ലോകം . വിരാട് കോലിയുടെ നെറ്റ്സിലെ ബാറ്റിംഗ് പരിശീലനത്തിന്റെ വീഡിയോ ക്രിക്കറ്റ് ഓസ്ട്രേലിയയാണ് ഷൂട്ട് ചെയ്ത് സോഷ്യൽ മീഡിയയിലിട്ടത് . ബാറ്റിംഗ് പരിശീലനത്തിൽ ഇന്ത്യൻ ബൌളർമാരെറിഞ്ഞ ഒറ്റ പന്തുപോലും കോലിയെ കുഴക്കിയില്ല . എല്ലാ ഷോട്ടുകളും ആധികാരികതയോടെ മിഡിൽ ചെയ്ത കോലി ബൌൺസറുകൾ പുൾ ചെയ്തും സ്പിന്നർമാർക്കെതിരെ സ്റ്റെപ്പ് ഔട്ട് ചെയ്തും പരിശീലനം പൂർത്തിയാക്കി . കോലിയുടെ ഈ പരിശീലന വീഡിയോ കണ്ട മുൻ ഓസ്ട്രേലിയൻ വിക്കറ്റ് കീപ്പർ ആദം ഗിൽക്രിസ്റ്റ് പോലും ആശ്ചര്യപ്പെട്ടു . കോലി നല്ല മൂഡിലാണെന്നായിരുന്നു മുൻ ഇംഗ്ലീഷ് നായകൻ മൈക്കൽ വോണിന്റെ കമന്റ് . മുൻ ഇംഗ്ലീഷ് നായകൻ പോൾ കോളിംഗ്വുഡ് പറയുന്ന കോലിയുടെ ബാറ്റിൽ പന്ത് കൊള്ളുമ്പോഴുള്ള ശബ്ദം തന്റെ ബാറ്റിൽ നിന്ന് ഒരിക്കലും വന്നിട്ടില്ലെന്നാണ് . നിരവധി പ്രമുഖരാണ് കോലിയുടെ പരീശിലന വീഡിയോയിൽ അഭിപ്രായം പറഞ്ഞിരിക്കുന്നത് .